Putin hyller styrkene sine etter at Ukraina trakk seg ut
Ukrainske styrker trekker seg ut av byen Avdijivka. – Det er ikke starten på en ukrainsk kollaps vi nå ser, sier forsvarsekspert Tormod Heier.  Natt til lørdag kom beskjeden om den ukrainske tilbaketrekningen fra Avdijivka. Slaget om byen har stått sentralt i krigen de siste månedene. Lørdag kveld sier Russland at de har full kontroll over byen, ifølge russiske Tass. Vladimir Putin har i den anledning sendt et telegram til den ansvarlige generalen lørdag kveld: – Jeg vil uttrykke min takknemlighet for utmerkede militære operasjoner til alle som deltok i kampene om Avdijivka, skriver presidenten ifølge RIA. – Evig ære til heltene som døde i kamp mens de løste oppgavene i den spesielle militæroperasjonen, fortsetter Putin - og bruker altså sin egen terminologi for krigen. Det var forsvarsminister Sergej Sjojgu som offisielt rapporterte til presidenten at byen var inntatt. – Det er viktig og strategisk klokt av Ukraina å trekke seg ut. Da slipper de å slite unødvendig mer ned av en forsvarsstyrke som allerede er under sterkt press etter to år med krig, sier Tormod Heier, professor i militær strategi og operasjoner ved Forsvarets høgskole, til VG. – Hvor viktig er denne byen for krigen? – Den er ikke sånn kjempeviktig, men dette kan åpne for russiske fremstøt i ukrainske territorier. Likevel har ikke dette noe stor strategisk betydning, uttrekningen vil ikke endre krigens gang, sier Heier. Samme vurdering gjør Institute for the Study of War (ISW), som i en uttalelse natt til lørdag skriver at en russisk seier i Avdijivka først og fremst vil være symbolsk.  – Det er ikke starten på en ukrainsk kollaps vi nå ser. Ukraina har et veldig balansert forsvar. Selv om dette er en taktisk seier for Russland, så har den veldig høy kostnad, sier Heier. Han viser til en amerikansk etterretningsrapport fra desember i fjor hvor det anslås at 315.000 russiske soldater er enten drept eller såret i krigen. – Den russiske forsvarsevnen slites antageligvis raskere ned enn den bygges opp, sier Heier.  Den ukrainske tilbaktrekningen får stor oppmerksomhet i russiske medier lørdag. Komsomolskaja Pravda er blant mange av de regimekontrollerte mediene som har det som hovedoppslag.  De uavhengige mediene derimot fokuserer mer på den døde opposisjonspolitikeren Aleksej Navalnyj. Presidenten: Valgte å redde ukrainske liv Fredag spredte det seg meldinger på sosiale medier om at russiske styrker hadde inntatt sentrum av Avdijivka. Byen, som ligger fem kilometer fra Donetsk by, har vært under vedvarende russisk artilleriangrep i fire måneder. Knapt en bygning i byen skal være intakt, ifølge tidligere uttalelser fra tjenestemenn. Les også: Gatekamper i Avdijivka: – De stormer oss Ukrainas forsvarssjef Oleksandr Syrskyj bekreftet tilbaketrekningen ved 01-tiden natt til lørdag. – Basert på situasjonen rundt Avdijivka har jeg bestemt at styrkene våre skal trekkes tilbake fra byen og flyttes til forsvarsposisjoner langs mer egnede forsvarslinjer, skrev forsvarssjefen på Facebook. Fra Ukraina er det  kommet ulike signaler om mange ukrainske soldater har blitt krigsfanger hos russerne. Ukrainskaja Pravda skriver lørdag kveld at det ikke er så mange. På sikkerhetskonferansen i München lørdag formiddag, uttalte president Volodymyr Zelenskyj at han mener det var et riktig valg å trekke styrkene ut.  – Vi tok et valg for å redde ukrainske liv, sa Zelenskyj fra podiet. – Ikke føre krig på russiske premisser Forsvarsekspert Tormod Heier mener det er lurt av ukrainerne å ikke inngå i tunge slag. – De ønsker ikke å føre krig på russiske premisser, nedsliping, slik som russerne vil. Ved å trekke seg ut av Avdijivka kan de ukrainske styrkene nå komme seg inn i nye og fordelaktige forsvarsposisjoner, sier Heier. Taktikken til Ukraina er å ha færrest mulig soldater ved fronten, ifølge Heier. De ønsker i stedet å få trent opp flere kampklare avdelinger som kan påføre russerne nye nederlag og ta tilbake territorier.  – De ønsker kjempe på avstand med droner og missiler, før de går inn med bakkemannskaper helt til slutt, sier Heier.
Ukrainske styrker trekker seg ut av byen Avdijivka. Forsvarsekspert Tormod Heier mener det er et strategisk klokt trekk å unngå unødvendig slitasje på forsvarsstyrken. Utfallet har begrenset strategisk betydning og påvirker ikke krigens gang, ifølge Heier. President Zelenskyj sier valget ble tatt for å redde ukrainske liv. President Putin gratulerer sine styrker med seieren. Ukraina ønsker ikke tunge slag, men å kjempe på avstand med droner og missiler, ifølge forsvarseksperten.